32001L0087
L 276/17
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
ДИРЕКТИВА 2001/87/ЕО НА КОМИСИЯТА
от 12 октомври 2001 година
за изменение на приложение I към Директива 91/414/ЕИО на Съвета относно пускането на пазара на продукти за растителна защита с цел вписване на активните вещества ацибензолар-S-метил, цикланилид, железен фосфат, пиметрозин и пирафлуфен-етил
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), последно изменена с Директива 2001/49/ЕО на Комисията (2), и по-специално член 6, параграф 1 от нея,
като има предвид, че:
(1)
В съответствие с член 6, параграф 2 от Директива 91/414/ЕИО (наричана по-нататък „Директивата“) на 15 октомври 1996 г., Франция получи искане от Novartis (понастоящем „Syngenta“) относно вписването на активното вещество ацибензолар-S-метил (CGA 245704) в приложение I към Директивата. С Решение 97/865/ЕО на Комисията (3) беше потвърдено, че досието е „пълно“, т.е. че може да се счита за принципно удовлетворяващо изискванията по отношение на данни и информация, предвидени в приложения II и III от директивата.
(2)
На 27 март 1996 г., Гърция получи подобно искане от Rhône Poulenc Agrochimie SA (понастоящем „Aventis CropScience“) относно цикланилида (RPA 090946). Това искане беше обявено за пълно с Решение 97/137/ЕО на Комисията (4).
(3)
На 27 август 1998 г., Германия получи искане от W. Neudorff GmbH KG относно железния фосфат. Това искане беше обявено за пълно с Решение 1999/43/ЕО на Комисията (5).
(4)
На 4 септември 1996 г., Германия получи същото искане и от Novartis, отнасящо се до пиметрозина (CGA 215944). Това искане беше обявено за пълно с Решение 97/865/ЕО на Комисията.
(5)
На 16 юни 1997 г., Белгия получи искане от Nihon Nohyaku Co. Ltd относно пирафлуфен-етила. Това искане беше обявено за пълно с Решение 98/242/ЕО на Комисията (6).
(6)
Въздействието на тези пет активни вещества върху здравето на човека и върху околната среда бяха оценени в съответствие с разпоредбите на член 6, параграфи 2 и 4 от директивата по отношение на предлаганите от съответните заявители употреби. Определените докладващи държави-членки представиха на Комисията проекто-доклади за оценка на веществата съответно на 17 декември 1998 г. (ацибензолар-S-метил), на 11 февруари 1998 г. (цикланилид), на 30 юли 1999 г. (железен фосфат), на 28 май 1998 г. (пиметрозин) и на 8 юли 1999 г. (пирафлуфен-етил).
(7)
Проекто-докладите за оценка бяха разгледани от държавите-членки и от Комисията в рамките на Постоянния фитосанитарен комитет. Обсъжданията приключиха на 29 юни 2001 г. с приемането на отделните доклади от анализите на Комисията за ацибензолар-S-метил, цикланилид, железен фосфат, пиметрозин и пирафлуфен-етил.
(8)
Документацията и информацията от всяко едно от обсъжданията бяха предоставени на Научния комитет по растенията. По отношение на ацибензолар-S-метила и железния фосфат към Комитета не беше отправен никакъв специален въпрос. Комитетът прецени, че няма проблем, касаещ активните вещества, който той желае да повдигне във връзка с тяхното евентуално вписване в приложение I към Директивата (7). Комитетът отбеляза, че липсата на забележки следва да се тълкува единствено като признак за липсата на явна причина за коментар.
(9)
В становището си за цикланилида (8), Комитетът представи тълкуванието си на някои въздействия, наблюдавани при мишките и зайците и препоръча да се направи преоценка на разграждането на наличния в почвата метаболит 2,4-дихлоранилин. Препоръките на Комитета бяха взети под внимание.
(10)
В становището си относно пиметрозина (9), Комитетът направи оценка на някои въздействия в контекста на установяването на една допустима дневна доза и една максимална референтна доза за потребителите.
(11)
В становището си относно пирафлуфен-етила (10) Комитетът заключи, че по принцип рискът от заразяване на подпочвените води от изходното съединение и продуктите от разграждането му е незначителен. Независимо от това, при някои крайни условия съдбата на някои продукти от разграждането следва да бъде внимателно оценена.
(12)
Извършените различни анализи показаха, че продуктите за растителна защита, съдържащи съответните активни вещества, по принцип могат да удовлетворят изискванията, предвидени от член 5, параграф 1, букви а) и б) и параграф 3 от директивата, и по-специално по отношение на изследваните приложения, разяснени в докладите от анализите на Комисията. Следователно е уместно тези активни вещества да бъдат включени в приложение I, за да се гарантира че във всички държави-членки разрешенията за продуктите за растителна защита, съдържащи разглежданите активни вещества, ще могат да се предоставят в съответствие с разпоредбите на директивата.
(13)
След включването следва да се предвиди разумен срок, с което да се позволи на държавите-членки да приложат разпоредбите на директивата спрямо продуктите за растителна защита, съдържащи ацибензолар-S-метил, цикланилид, железен фосфат, пиметрозин или пирафлуфен-етил, и по-специално да преразгледат в този срок съществуващите временни разрешения или да предоставят нови разрешения преди изтичането на срока съгласно разпоредбите на директивата. За продуктите за растителна защита, съдържащи едно от разглежданите активни вещества и други активни вещества, включени в приложение I, също може да е необходим по-дълъг период.
(14)
Докладът от анализа се изисква за правилното прилагане от държавите-членки на някои раздели от единните принципи, определени в приложение VI към директивата, когато тези принципи се позовават на оценката на данните, които са били подадени за целите на включването на активното вещество в приложение I към директивата. Следователно е уместно да се предвиди достъп до пълните доклади от анализите (с изключение на поверителната информация по смисъла на член 14 от директивата) или да се предоставянето им на разположение от държавите-членки за справка на заинтересованите страни. Ако се окаже необходима актуализацията на даден доклад от анализ, с цел съобразяване с научно-техническия прогрес, условията за включване на разглежданото активно вещество в приложение I към директивата следва също така да бъдат изменени в съответствие с директивата.
(15)
Мерките, предвидени в настоящата директива, са в съответствие със становището на Постоянния фитосанитарен комитет,
ПРИЕ НАСТОЯЩАТА ДИРЕКТИВА:
Член 1
Таблицата в приложение I към Директива 91/414/ЕИО се изменя, както е установено в приложението към настоящата директива.
Член 2
1. Държавите-членки въвеждат в сила законовите, подзаконовите и административните разпоредби, необходими, за да се съобразят с настоящата директива преди 31 март 2002 г. Те незабавно информират Комисията за това.
Когато държавите-членки приемат тези разпоредби, в тях се съдържа позоваване на настоящата директива или то се извършва при официалното им публикуване. Условията и редът на позоваване се определят от държавите-членки.
2. Въпреки това, по отношение на оценката, която следва да се направи и решението, което следва да се вземе в съответствие с единните принципи, предвидени в приложение VI към Директива 91/414/ЕИО на базата на документация, отговаряща на изискванията от приложение III към цитираната директива, определеният в първия параграф период се удължава до 31 март 2003 г. за съществуващите временни разрешения за продукти за растителна защита, съдържащи ацибензолар-S-метил, цикланилид, железен фосфат, пиметрозин или пирафлуфен-етил.
3. Независимо от това, за продукти за растителна защита, съдържащи ацибензолар-S-метил, цикланилид, железен фосфат, пиметрозин или пирафлуфен-етил заедно с друго активно вещество, фигуриращо в приложение I към Директива 91/414/ЕИО, предвиденият в параграф 1 срок се удължава, доколкото един по-дълъг период за прилагане е предвиден от разпоредбите на директивата, отнасяща се до вписването на другото активно вещество в приложение I към Директива 91/414/ЕИО.
4. Държавите-членки осигуряват достъп до докладите от анализите за ацибензолар-S-метил, цикланилид, железен фосфат, пиметрозин и пирафлуфен-етил (с изключение на поверителната информация по смисъла на член 14 от директивата) за справка от заинтересованите страни или им ги предоставят при поискване.
Член 3
Настоящата директива влиза в сила на 1 ноември 2001 година.
Член 4
Адресати на настоящата директива са държавите-членки.
Съставено в Брюксел на 12 октомври 2001 година.